नीरज बवाना की धमकी- लॉरेंस गैंग का दूसरा विकेट जल्द गिरेगा, गैंगवार का अलर्ट
Gangster Lawrence Bishnoi Tewatia Tihar Jail Murder Case; दिल्ली की तिहाड़ जेल में हुए लॉरेंस सिंडिकेट के मेंबर गैंगस्टर प्रिंस तेवतिया हत्याकांड में अब ‘दिल्ली के दाऊद’ के नाम से मशहूर गैंगस्टर नीरज बवाना की एंट्री हुई है।
दिल्ली की तिहाड़ जेल में हुए लॉरेंस सिंडिकेट के मेंबर गैंगस्टर प्रिंस तेवतिया हत्याकांड में अब ‘दिल्ली के दाऊद’ के नाम से मशहूर गैंगस्टर नीरज बवाना की एंट्री हुई है। नीरज सहरावत दिल्ली-एनसीआर ग्रुप के नाम से फेसबुक पोस्ट करते हुए लॉरेंस गैंग का दूसरा विकेट जल्द गिराने की धमकी दी गई है। साथ में लॉरेंस के साथी रहे गैंगस्टर जग्गू भगवानपुरिया की तरफ इशारा किया गया है।
इसमें बंबीहा सिंडिकेट के सभी खूंखार गैंगस्टर्स को टैग किया गया है। वहीं तिहाड़ में हुए हत्याकांड के बाद से सुरक्षा एजेंसियां पूरी तरह अलर्ट पर है। हरियाणा, पंजाब, दिल्ली व एनसीआर की जेलों में बंद गैंगस्टर्स पर कड़ी नजर रखी जा रही है।
गैंगस्टर नीरज बवाना की सोशल मीडिया पोस्ट...
14 अप्रैल को हुई प्रिंस तेवतिया
बता दें कि साउथ दिल्ली के गैंगस्टर और लॉरेंस सिंडिकेट के मेंबर प्रिंस तेवतिया की 14 अप्रैल को दिल्ली की तिहाड़ जेल के भीतर हत्या कर दी थी। प्रिंस पर तेजधार हथियार से हमला किया गया था। हमले का आरोप उसके दुश्मन गैंगस्टर रोहित चौधरी की गैंग पर लगा है।
रोहित चौधरी साउथ दिल्ली का ही कुख्यात बदमाश है। फिलहाल वह प्रिंस तेवतियां के एंटी बंबीहा ग्रुप में शामिल है। उसके ऊपर दिल्ली के सबसे बड़े गैंगस्टर नीरज बवाना का हाथ है। प्रिंस की हत्या के बाद अंदर खाने लॉरेंस ग्रुप बदला लेने की फिराक में है तो वहीं नीरज बवाना की तरफ से उन्हें सीधी चुनौती देते हुए उनकी गैंग के एक और सदस्य का मर्डर करने की पोस्ट डाल दी है।
3 राज्यों में चल रही खूनी गैंगवार
दरअसल, 27 मई 2022 को पंजाब के मानसा जिले में पंजाबी सिंगर सिद्धू मूसेवाला की हत्या के बाद 3 राज्यों पंजाब, हरियाणा और दिल्ली-एनसीआर में लॉरेंस और बंबीहा ग्रुप के बीच पनपी खूनी गैंगवार अब सड़क ही नहीं, बल्कि महफूज कही जाने वाली उन जेलों तक पहुंच गई, जिन्हें हाई सिक्योरिटी वाली जेल कहा जाता है।
सिद्धू की हत्या में लॉरेंस के अलावा गोल्डी बराड़, जग्गू भगवानपुरिया मास्टर माइंड निकले। इसके बाद से ही उनके विरोधी बंबीहा ग्रुप की तरफ से लगातार बदला लेने की धमकी दी जा रही है। पिछले एक साल में कई बार दोनों गैंग न केवल सड़क पर आमने-सामने हुए, बल्कि जेल के भीतर भी खून खराबा करने में पीछे नहीं हटे।
प्रिंस की हत्या के बाद माहौल फिर गर्म
दिल्ली की तिहाड़ जेल के भीतर गैंगस्टर प्रिंस तेवतिया की हत्या के बाद इन तीनों ही राज्यों में फिर से गैंगवार की आहट सुनाई देनी लगी है। जेल के भीतर बंद खूंखार गैंगस्टर फेसबुक पोस्ट के जरिए ना केवल बेखौफ होकर जुर्म की जिम्मेदारी ले रहे है, साथ ही जल्द फिर से बड़ी वारदात करने की धमकी तक दे रहे है। खासकर दिल्ली की तिहाड़ जेल में ज्यादातर बड़ी गैंग के गैंगस्टर मकोका के तहत बंद है।
हालांकि इन्हें हाई सिक्योरिटी वाली अलग-अलग बैरक में रखा गया है, लेकिन फिर भी उनके गुर्गे जेल के भीतर ही आमने-सामने होते रहे है। कुछ माह पहले ही गुरुग्राम की भोंडसी जेल के भीतर लॉरेंस के गुर्गो ने बंबीहा ग्रुप से जुड़े कौशल चौधरी के गुर्गों सज्जन उर्फ भोलू व संदीप लठ्‌ठ पर हमला कर दिया था। ये दोनों ही गुर्गे अकाली नेता विक्की मिड्‌डूखेड़ा की हत्या में शामिल रहे थे।
गुराल बराड़ की हत्या से शुरू हुई दुश्मनी
करीब 3 साल पहले तक लॉरेंस और बंबीहा दोनों पंजाब के अलग-अलग एरिया में अपना दबदबा बनाए हुए थे, लेकिन 2020 में गैंगस्टर गोल्डी बराड़ के भाई गुरलाल बराड़ की चंडीगढ़ में हुई हत्या के बाद इन दोनों ही गैंग में दुश्मनी बढ़ गई। अमृतसर से लेकर चंडीगढ़ तक कई जगह दोनों गैंग के बीच कई बार फायरिंग हुई। पहले दोनों ही ग्रुप ने पंजाब की छोटी-छोटी गैंग को अपने साथ मिलाया और फिर पंजाब से बाहर पैर रखते हुए दिल्ली, हरियाणा और यूपी के गैंगस्टर को शामिल कर अलग-अलग सिंडिकेट बना लिए।
डेढ़ साल में 3 हाई प्रोफाइल मर्डर
सिंडिकेट बनने के बाद करीब डेढ़ साल के भीतर ही तीनों राज्यों में कई बड़ी वारदातें हो चुकी है। लॉरेंस ग्रुप इससे पहले गुरलाल बराड़ की हत्या का बदला लेता बंबीहा ग्रुप ने हरियाणा के गुरुग्राम के रहने वाले नामी गैंगस्टर कौशल चौधरी के साथ प्लानिंग कर लॉरेंस के सबसे खास दोस्त यूथ अकाली नेता विक्की मिड्‌डूखेड़ा का अगस्त 2021 में मोहाली के अंदर दिनदहाड़े कत्ल कर दिया। बंबीहा ग्रुप यहीं रुका और जालंधर के अंदर इंटरनेशनल कबड्‌डी खिलाड़ी संदीप नंगल अंबिया को भी गोलियों से छलनी कर दिया।
इन दोनों ही बड़ी वारदात में बंबीहा को कौशल चौधरी ने अपने गुर्गे मुहैया कराए। बाद में लॉरेंस ने अपनी गैंग के जरिए पंजाबी सिंगर सिद्धू मूसेवाला की हत्या करा दी। इसमें लॉरेंस सिंडिकेट के साथ जग्गू भगवानपुरिया भी साथ रहा, लेकिन जेल के भीतर ही मुखबिरी के शक में लॉरेस गैंग की जग्गू भगवानपुरिया से दुश्मनी हो गई और पंजाब की गोइंदवाल जेल के भीतर उसके दो गुर्गो का कत्ल करा दिया।
इस बार लॉरेंस सिंडिकेट बंबीहा से जुड़े गैंगस्टर रोहित चौधरी के मर्डर का प्लान रहा था, लेकिन इससे पहले ही रोहित चौधरी ने अपनी गैंग के जरिए प्रिंस तेवतिया की हत्या करा दी।